Politikere og erhvervsfolk jubler over regeringens energiforlig. De håber at millioner til bølgeenergi kan skabe jobs i byen.

Politikerne bag energiforliget har sat 125 millioner kroner af til sol- og bølgeenergi. En del af de penge kan ende i Frederikshavn til bølgeenergiprojektet Crestwing. - Vi kan se at det er et område, der kan udvikles, hvis man bare giver det et lille skub, og det er det vi gør, siger folketingsmedlem Ane Halsboe-Larsen (Soc.dem.). Pengene kan sætte skub i bølge-projektet og skabe arbejdspladser i den nordjyske havneby. Ifølge folkene bag projektet er der i første omgang tale om op mod 30 stillinger, men på længere sigt kan der blive tale om flere hundrede.